b'\n_START_ARTICLE_\nManttelisolulymfooma\n_START_PARAGRAPH_\nManttelisolulymfooma on harvinainen manttelivy\xc3\xb6hykkeelt\xc3\xa4 alkunsa saava B-solujen non-Hodgkin-lymfooma. Noin 5\xe2\x80\x937\xc2\xa0% non-Hodgkin-lymfoomista edustaa sit\xc3\xa4. Potilaiden keskim\xc3\xa4\xc3\xa4r\xc3\xa4inen ik\xc3\xa4 diagnoosin hetkell\xc3\xa4 on yli 60 vuotta. Miehill\xc3\xa4 on paljon suurempi sairastumisriski kuin naisilla. Sairaus on nopeasti kasvava ja ehtii useimmilla potilailla metastasoitua ennen toteamista. Manttelisolulymfooman tyypillisin ensimm\xc3\xa4inen oire on turvonnut imusolmuke. Jos tauti on pidemm\xc3\xa4lle edennyt, potilaalla voi esiinty\xc3\xa4 kuumeilua, runsasta y\xc3\xb6llist\xc3\xa4 hikoilua ja painonlaskua._NEWLINE_Monilla potilailla tautia on luuytimess\xc3\xa4, pernassa ja kurkussa. Sy\xc3\xb6p\xc3\xa4soluja voi olla veress\xc3\xa4, ja joskus suolistossa esiintyv\xc3\xa4 sairaus voi aiheuttaa vatsakipua tai ripulia._NEWLINE_T\xc3\xa4m\xc3\xa4n sy\xc3\xb6v\xc3\xa4n hoidossa k\xc3\xa4ytet\xc3\xa4\xc3\xa4n l\xc3\xa4hinn\xc3\xa4 kemoterapiaa. Parantava hoito onnistuu harvoin, ja tyypillisesti hoidon tavoitteena onkin pit\xc3\xa4\xc3\xa4 sairaus kurissa mahdollisimman kauan.'